වකුගඩු රෝගයට විසඳුම් සෙවීමට දේශීය වෛද්‍ය විද්‍යාව සහ බටහිර වෛද්‍ය විද්‍යාව එක්ව කටයුතු කිරීමේ වැදගත්කම ජනපති මහින්ද රාජපක්ෂ මහතා පෙන්වා දෙයි.ජාතික අවශ්‍යතාවයක් සේ සලකා එහිදී සියලුදෙනා සහයෝගයෙන් කටයුතු කිරීමේ වැදගත්කමද පෙන්වා දුන් ජනාධිපතිතුමා සෑම අමාත්‍යාංශයකම සහායද ඒ සඳහා හිමි විය යුතු බව කියා සිටියේ ය.උතුරු මැද පළාත පමණක් නොව උතුරු නැ‍ඟෙනහිර ඇතුළු රටේ සියලු පළාත් එක සේ සලකා මෙම වැඩපිළිවෙළ ක්‍රියාවට නැංවීමේ වැදගත්කමද ජනාධිපතිතුමා අවධාරණය කළේය.ජනාධිපති මහින්ද රාජපක්ෂ මැතිතුමා මේ බව ප්‍රකාශ කළේ වකුගඩු රෝග නිවාරණ ජනාධිපති කාර්ය සාධන බළකාය ඊයේ (06) පෙරවරුවේ අරලියගහ මන්දිරයේ දී රැස් වූ අවස්ථාවේදීය.උතුරු මැද පළාතේ පැතිර යන, හේතුව හඳුනා නොගත් වකුගඩු රෝගය අවම කිරීම සඳහා වූ ක්‍රියාමාර්ග සැළැස්ම සහ ජ්‍යෙෂ්ඨ නිලධාරි කමිටුව විසින් නිර්දේශිත 2014 සඳහා වූ යෝජනා මෙහිදී ඉදිරිපත් කෙරිණි.හේතුව හඳුනා නොගත් වකුගඩු රෝගය අනුරාධපුර ප්‍රදේශයට අමතරව කුරුණෑගල , මොනරාගල සහ හම්බන්තොට දිස්ත්‍රික්කවලද ව්‍යාප්ත වෙමින් පවතින බව මෙහිදී අනාවරණය කෙරිණි.සෑම වසර 04කට වරක් මේ රෝගීන් ‍ප්‍රමාණය දෙගුණයක් වන බවද රජයේ වෛද්‍ය නිලධාරීන්ගේ සංගමයේ සභාපති වෛද්‍ය අනුරුද්ධ පාදෙනිය මහතා පෙන්වා දුන්නේ ය.